الجزاير

الجزاير ومعروفه بشكل رسمى باسم (الجمهوريه الجزائريه الديموقراطيه الشعبية) بالجزايرى : الـجمهوريّه الـجازايريّه الـديمُقراطيّه الـشعبيّه - بربرى: دزاير (فرنساوى: Algérie)، هى دوله من دول شمال غرب افريقيا بتطل على البحر المتوسط.
مساحتها 2,381,741 كيلومتر، ليها حدود مع تونس و ليبيا و المغرب و موريتانيا و مالى و نيجر و الصحرا الغربيه. مساحه الجزاير كانت تانى اكبر مساحه دوله من دول افريقيا. لكن الجزاير بعد تقسيم السودان بقت اكبر دوله افريقيه حسب المساحه.
عدد السكان حوالى 34 مليون. ،
عاصمتها مدينه الجزاير، و من مدنها وهران و قسنطينه و عنابه.
اللغه الرسميه هى العربى و اللغه التانيه هى البربرى (الأمازيغى) و الفرنساوى هى اللغه الاجنبيه الاولانيه.
بتنقسم لخمس نطاقات تضاريسيه و هى من الشمال للجنوب: سهل ساحلى، و سلاسل جبال اطلس البحريه، و هضبه الشطوط، و سلاسل أطلس الداخليه، و الصحرا. اخصب اراضيها فى الاقليم الساحلى.
اهم زراعاتها الحبوب و الكروم و بتعتمد على الامطار فى الزراعه و بيستخدم الرى و الزراعه الجافه. و بتعتبر الجزاير من اهم مناطق زراعه الزتون و البلح فى العالم و فيها شجر فواكه و موالح و بتتزرع فيها كمان الطماطم و الجزر و الحمص و الفول و التبغ و القطن و البنجر و نباتات عطريه. المحروقات والتعدين فى الجزاير بيشمل البترول و الغاز و الحديد و الفوسفات و الفحم الحجرى و الزنك و الرصاص و الزئبق و النحاس و الانتيمون. و فيها صناعات سجاد و موبيليا و زيوت و صابون و سجاير و معلبات و سكر و خل و دباغه جلود و كبريت. و فيها كمان مصايد سمك. الجزاير فيها شبكه طرق حديثه بتربط بين المدن و الموانى.
تم اكتشاف قطع أثرية حجر عمرها حوالى 1.8 مليون سنه فى عين حنيش ف الجزاير ودول بيمثلو أقدم المواد الأثرية فى شمال افريقيا. القطع الأثرية الحجرية وا لعظام المقطوعة اللى تم اكتشافهم فى عين بوشريط بيتقدر عمرها حوالى 1.9 مليون سنة ، و فيه حجر أقدم القطع الأثريةبيتقدر عمرها حوالى 2.4 مليون سنة. فه ادله من الاكتشافات فى عين بوشريط ان تصنيع الأدوات الحجرية و استخدامها كان منتشر فى شرق و شمال افريقيا. عرفت الجزاير امبراطوريات و حضارات بما فيهم حكم النوميديين و الفينيقيين و البونيقيين و الرومان و الڤاندال و البيزنطيين. و بعدين سيطرة الأمويين و العباسيين والأدارسة والأغالبة و الرستميين، والفاطميين، والزيريين والحماديين، والمرابطين و الموحدين و الحفصيين و العثمانيين. قرصنة البربر كانت عمليات عملوها مسلمين ضد سواحل و سفن الدول الاوروبية المعادية ليهم من القرن الستاشر لاوائل القرن التسعتاشر فى منطقة غرب البحر المتوسط و على طول سواحل المحيط الاطلنطى الاوروبية و الأفريقية.كانت قواعد انطلاقهم منتشرة على طول سواحل شمال افريقيا فى مدن تونس و طرابلس و الجزاير و سلا و موانى المغرب. فى المده من سنة 1530 لحد سنة 1780 بيتقدر عدد الأوروبيين المسيحيين اللى قراصنة البربر استعبدوهم فى شمال افريقيا بالخصوص فى الجزاير و تونس و طرابلس الغرب و أسطنبول و سلا ما بين مليون لمليون و 500 الف انسان. ده ما بيتضمنش عدد الأوروبيين المسيحيين اللى تم استعبادهم ف المغرب و غيرهم من القوى اللى كانت نشيطة ف البحر المتوسط. ده اتسبب فى خساير كتير لبلاد اوروبا و أن سكان أماكن كتير على الساحل سابو بيوتهم بسبب الخوف من عمليات قراصنة البربر. قرصنة البربر وتجارة العبيد و اختطاف الاوروبيين واستعبادهم كان الاسباب المعلنه لما أساطيل بريطانيا و نيديرلاند و اسبانيا و دنمارك و السويد و امريكا و ايطاليا و فرنسا ضربت مدن الجزاير و وهران و طنجة والمرسى الكبير و قرطاج و طرابلس و الدار البيضا من سنة 1750 لحد سنة 1830 ما بين 5 و 10 مرات لكل مدينه. بعد الحروب النابليونية و مؤتمر ڤيينا 1814-1815 ، اتفقت القوى الأوروبية على ضرورة قمع القراصنة البربريين بالكامل. غزو فرنسا للجزاير سنة 1830 قضا على عمليات قرصنة البربر. دولة الجزاير اتأسست يوم 5 يوليه سنة 1962.